Gaan kyk wat gebeur in die veld – www.overstrandherald.co.za
Gaan kyk wat gebeur in die veld
KLEINMOND – Inwoners wat elke dag met 'n sug en hartseer na ons swartgebrande berg kyk, kan gerus 'n bietjie gaan rondkyk wat daar besig is om te gebeur. Die vuurlelies staan soos 'n oorwinningskreet met hul helder oranje blomkelkies in die swart as en in elke holte van die wandelpaadjies lê fynbossaad in hopies en wag vir die wind om hulle na nuwe plekke te versprei. Hulle het nou mos hul rook-en-vuur behandeling gekry en is reg vir 'n nuwe lewe.
Die tolbosse is oopgekrul om hul saad vry te stel en proteaknoppe het, nadat die saad uitgeskiet is, hul eie bekoring met 'n sierlike spiraalpatroon.
Nou sien 'n mens klein dingetjies raak, soos die fyn samestelling van die sade, die patrone wat verbrande grasgerwe en blare teen die swart grond maak, kleure en patrone in die rotse – dinge wat by jou verbygaan as jy jou aan 'n groen en blomryke fynbosveld verwonder.
Gaan kyk gerus ook na Thea Brink se interessante beskrywings op die Kleinmond Fynbos-facebookblad van wat alles nou na die brand in die veld te sien is: nuwe grassprietjies wat dadelik na daardie welkome reëndag begin uitspruit het – 'n paar dae na die brand. Sy gee baie interessante feite oor die verskillende fynbosspesies en hul lewenssiklus.
Sy het opgemerk dat die enigste blomme wat nog te sien is, pienk van kleur is: erica, sewejaartjies en vygies. Hier en daar wel 'n geel bosmadeliefie wat seker nog in die knop was, maar wat nou met verskroeide randjies tog hul bes doen.
Ja-nee, ons berg bly 'n bron van inspirasie en verwondering – swart gebrand, of geil en groen en vol blomme.